Ludo Kuruc

**Ludo Kuruc** (* 28. jún 1964, Nové Zámky) je slovenský spevák, hudobník, skladateľ, textár a hudobný dramaturg. Je známy interpretáciou piesní Karola Duchoňa a viacnásobným víťazom speváckej súťaže *Cantiléna* (Cena Karola Duchoňa) a zakladateľom festivalu *Jazzfest Vráble*.

Trinásť rokov pôsobil ako sólový spevák v Big Bande Gustava Broma, kde vystriedal Berca Baloga. Na konte má vystúpenia v televíznych reláciách ako *Osem a pol*, *Zahoď starosti*, *Let’s dance*, *Bailando*, *Takí sme boli* či *Legendy popu*.

## Život
Ludo Kuruc pochádza z hudobníckej rodiny a od detstva sa venoval hudbe. V roku 1985 absolvoval Konzervatórium Bratislava. Následne dva roky pôsobil vo Vojenskom umeleckom súbore Tábor, kde spieval aj spolu s Paľom Haberom.

V roku 1988 nahral v Slovenskom rozhlase svoj prvý duet s Adrienou Bartošovou. Po zahraničných angažmánoch sa v roku 2001 stal sólovým spevákom legendárneho Big Bandu Gustava Broma, kde pôsobil 13 rokov. Koncertoval doma i v zahraničí, vrátane angažmán na zaoceánskych lodiach.

V období 19982001 účinkoval v rozprávkových projektoch (*Pokémon*, *Toy Story*, *Vladárova nová tvár*) pod taktovkou Pavla Zajáčka. Pôsobil aj ako autor jinglov pre slovenské rádiá.

V roku 2005 pokrstil knihu o Karolovi Duchoňovi. V rokoch 2005 a 2006 sa stal absolútnym víťazom súťaže *Cantiléna*. Od roku 2007 koncertuje so svojou formáciou *Ludo Kuruc Band*, s ktorou prezentuje piesne Karola Duchoňa, Franka Sinatru, Toma Jonesa i vlastnú tvorbu.

V oblasti vážnej hudby sa presadil skladbou *Jubilate schola*, ktorú premiéroval orchester Bohdana Warchala so zborom Adoremus. Napísal hudbu k muzikálom *Pinocchio*, *Alica v krajine zázrakov* a *Studňa lásky*.

V roku 2021 vydal album *S úsmevom* s hitmi Karola Duchoňa vo vlastných aranžmánoch. V roku 2024 vyšiel album *Štyri*, premiérovaný v Slovenskom rozhlase pri príležitosti jeho jubilea. V roku 2025 účinkoval v česko-slovenskej show *Duchoň 75* ako spevák, aranžér a hudobný dramaturg.

## Osobný život
Od roku 1993 je ženatý s manželkou Annou. Majú dve deti – dcéru Lauru (marketing) a syna Kristiána (bubeník).

## Diskografia

### Albumy
* 1997 – *Kým je čas* – RK Centrum Universa, MC
* 2019 – *Nočné kino* – Ludo Kuruc, CD
* 2020 – *S úsmevom* – Ludo Kuruc, CD
* 2024 – *Štyri* – Ludo Kuruc, CD

### Pre deti
* 2005 – *Pinocchio (piesne z muzikálu)* – ZUŠ I. Godina Vráble, CD
* 2005 – *Jazz piano pre malých a veľkých* – Ludo Kuruc, CD
* 2011 – *Jazz piano II* – Ludo Kuruc, CD
* 2011 – *Alica v krajine zázrakov (piesne z muzikálu)* – ZUŠ I. Godina Vráble, CD
* 2017 – *Studňa lásky (piesne z muzikálu)* – ZUŠ K. Pádivého Trenčín, CD

### Spolupráca na albumoch
* 1994 – *Strieborné vločky* – Ruach – P.S. Publisher, CD
* 1996 – *Toto sólo patrí nám* – Robo Kazík – RK Centrum Universa, CD
* 1997 – *Miesto pre všetkých* – Slovak Continental Singers – Continental Ministries Slovakia, CD
* 1997 – *Immanuel* – Eben-Ezer, CD
* 1998 – *Jesenné lístie* – Robo Kazík – RK Centrum Universa, CD
* 1998 – *Večer s tebou* – Karol Malý – Rádio Bratislava, CD
* 1999 – *Dotyky tiel* – Karol Malý – Rádio Bratislava, CD
* 2005 – *To som ja* – Karol Konárik – RK Centrum Universa, CD
* 2009 – *Viva la musica* – ZUŠ I. Godina Vráble, CD

### Spolupráca na projektoch
* *Jazzfest Vráble* (2006) – zakladateľ a dramaturg
* *Duchoň 75* (2025) – turné po 6 mestách, ako spevák, aranžér a dramaturg

## Referencie

## Iné projekty

## Externé odkazy
* 
* Ludo Kuruc na stránkach gregi.net
* www.netky.sk—láska k piesňam K.Duchoňa priviedla Luda Kuruca až do rodiny speváka

Kategória:Osobnosti z Nových Zámkov
Kategória:Slovenskí speváci
Kategória:Slovenskí popoví speváci
Kategória:Slovenskí swingoví speváci
Kategória:Slovenskí džezoví speváci
Kategória:Slovenskí skladatelia modernej hudby
Kategória:Absolventi Konzervatória v Bratislave